Oulunsalo Soi

Oulunsalo Soi -kamarimusiikkifestivaali järjestetään Oulussa ja Oulun seudulla vuosittain elokuun puolivälissä osana Oulun juhlaviikkoja. Festivaalilla vierailee vuosittain noin tuhat kävijää, ja siellä esiintyy sekä kansainvälisiä että valtakunnallisia huippumuusikoita. Festivaali tarjoilee intiimejä konsertteja helposti lähestyttävässä tunnelmassa. 

Oulunsalo Soi on historiansa alusta asti ollut poikkitaiteellinen ja korkeatasoinen kamarimusiikkifestivaali. Perinteisten konserttien lisäksi ohjelmistossa on nähty niin tanssia, sanataidetta, rytmi- ja lastenmusiikkia kuin kuvataidettakin. Klassisen musiikin mausteena festivaalilla on nähty mm. jazzia ja kansanmusiikkia. Konsertteja on järjestetty Oulun keskustan ja Oulunsalon lisäksi monissa ympäryskunnissa. Konserttipaikkoina ovat toimineet niin perinteiset konserttisalit ja kirkot kuin museot, taidegalleriat, ravintolat kuin yksityiskoditkin. 

 Taiteelliset johtajat 

 Atte Kilpeläinen 2024– 
 Mika Rännäli 2022–2023
 Kreeta-Maria Kentala 2019–2021
 Virpi Räisänen 2012–2018
 Meta4 2008–2011
 Izumi Tateno 1998–2007

Historia
Lähtökohtana festivaalin kehitystyölle oli Oulunsalon kunnan strategia kansainvälistymishaasteineen, sijainti Oulun seudulla lentoaseman tuntumassa, kunnan kehitys ja kasvu, väestön korkea koulutustaso ja yhteisesti päätetty strateginen linjaus vahvistaa kunnan imagoa kulttuurikuntana. 

Oulunsalon kunta solmi ystävyyskuntasopimuksen Japanin Hokkaidolla olevan Tannon kunnan kanssa vuonna 1992. Izumi Tateno vieraili konsertoiden ensimmäisen kerran Oulunsalon kouluilla vuonna 1996. Vuotta myöhemmin kunnan edustajien ja Tatenon kanssa keskusteltiin Oulunsalossa Tatenon taiteilijanimeen perustuvan tapahtuman järjestämismahdollisuudesta.

Tapahtuma toteutettiin vuonna 1998 ensimmäisen kerran nimellä Veistossonaatti, jossa ohjelmasisältö muodostui musiikkijuhlien lisäksi kansainvälisestä metsäveistosleiristä Varjakan saaressa. Kaikki tapahtuman taiteilijat olivat ammattilaisia ja tapahtuma oli korkeatasoinen. 

Oulunsalon Musiikkijuhlien kannatusyhdistys eli Oumuska ry perustettiin vuonna 2000. Yhdistyksessä oli noin 80 jäsentä. Se tuki tapahtumaa mm. julkaisemalla omaa lehteä, avustamalla tapahtuman järjestelyissä ja taiteilijoiden majoituksessa, vastaamalla tuotemyynnistä, järjestämällä taiteilijoille vapaa-ajan ohjelmaa jne. Oumuska ry lakkautettiin vuonna 2017. Yhdistyksen henki elää edelleen tapahtumalle kallisarvoisessa talkoolaisporukassa.

Oulunsalon kulttuuri-instituutin ja myöhemmin myös Oulu-opiston alaisuudessa tuotettu Oulunsalo Soi -festivaali siirtyi Oulun kuntaliitosten muutosten jälkeen Oulun Kulttuuritapahtumayhdistyksen vastuulle vuonna 2014.

Yksi suurimmista ponnistuksista festivaalin historiassa on ollut kantaesitys Lusia Rusintytär -oopperasta vuonna 2015. Toinen merkkitapaus oli festivaalin 20-vuotisjuhlavuosi, jolloin festivaalille kutsuttiin entisten taiteellisten johtajien lisäksi esiintymään Alankomaiden kamariorkesteri.

Lähes alusta saakka festivaali on valinnut myös Vuoden kuvataiteilijan, jonka näyttely on ollut esillä elo–syyskuussa Oulunsalon kirjastossa. Viime vuosina yksi Vuoden kuvataiteilijan teoksista on myös ollut festivaalin visuaalisen ilmeen pohjana. Vuoden kuvataiteilija valittiin yhteistyössä Photo Northin (Pohjoinen valokuvakeskus) kanssa vuosina 2008–2024.

 Aiheesta muualla 

 http://www.oulunsalosoi.fi
Oulunsalo Soi Oulun juhlaviikkojen sivuilla 

Luokka:Oulunsalo
Luokka:Musiikkifestivaalit Suomessa
Luokka:Oulun tapahtumat
Luokka:Kamarimusiikki
Luokka:Oulun musiikki